**ΜΗΝΥΜΑ ΓΙΑ ΤΗΝ ΕΝΑΡΞΗ ΤΗΣ ΣΧΟΛΙΚΗΣ ΧΡΟΝΙΑΣ**

Αγαπητοί γονείς, αγαπητοί μαθητές και αγαπητές μαθήτριες,

Είναι με ιδιαίτερη χαρά που επικοινωνώ μαζί σας εν όψη της ανάληψης των καθηκόντων μου στην θέση του Διευθυντή του Λυκείου Αγίου Ιωάννη. Θα ήθελα με την ευκαιρία αυτή να σας διαβεβαιώσω ότι είμαι στην διάθεση σας να συζητήσουμε και να επιλύσουμε κάθε πρόβλημα το οποίο απασχολεί το παιδί σας. Οι μαθητές /τρίες είναι το κέντρο του ενδιαφέροντος του σχολείου και αποτελούν την αιτία αλλά και τον σκοπό της ύπαρξης του.

Η έναρξη κάθε σχολικής χρονιάς θα πρέπει να είναι για όλους και όλες μας μια μέρα γιορτής και χαράς, γιατί η πρόσβαση στη μόρφωση δεν είναι ένα αγαθό που χαίρονται όλα τα παιδιά στον πλανήτη μας.

Αγαπητά παιδιά,

καταλαβαίνετε ότι ανήκετε σε εκείνη την προνομιούχα σε όλο τον κόσμο ομάδα παιδιών που έχουν πρόσβαση στη μόρφωση και την ίδια ώρα σε ένα καλύτερο αύριο. Εμείς οι εκπαιδευτικοί σας πιστεύουμε ότι εσείς ιδιαίτερα οι μαθητές και μαθήτριες του Λυκείου Αγίου Ιωάννη είστε ακόμη πιο τυχεροί/ες, γιατί φοιτάτε σε ένα σχολείο που το στελεχώνει μια ομάδα επίλεκτων και ικανών καθηγητών και καθηγητριών, που με μεγάλη προθυμία θα σας καθοδηγήσουν και θα σας στηρίξουν στην προσπάθειά σας για μάθηση. Είστε, συγχρόνως, τυχεροί/ες γιατί φοιτάτε σε ένα καλαίσθητο σχολικό περιβάλλον, πλήρως εξοπλισμένο. Υποχρέωση όλων μας να το διατηρήσουμε έτσι.

Για αυτό και σας καλούμε να γιορτάσετε την έναρξη της σχολικής χρονιάς με νόμιμο και κόσμιο τρόπο, τιμώντας τους εαυτούς και το Σχολείο σας. Όλη η εκπαιδευτική κοινότητα και το ΥΠΑΝ καταδικάζουν ανεπιφύλακτα κάθε έκνομη ενέργεια και κάθε μορφή βανδαλισμού που προσβάλουν το ήθος κάθε νέου και νέας. Σας ζητούμε να αποφύγετε ενέργειες που θα θέσουν σε κίνδυνο την υγεία και την ασφάλεια τόσο τη δική σας όσο και των συμμαθητών/τριών σας.

Αγαπητοί γονείς,

προσβλέπουμε στη συνεργασία σας τόσο την πρώτη μέρα για την αποτροπή έκνομων εκδηλώσεων και βανδαλισμών, όσο και κατά τη διάρκεια της σχολικής χρονιάς για την επίτευξη των στόχων της σχολικής μας μονάδας. Οι στόχοι αυτοί σχετίζονται τόσο με τη βελτίωση των μαθησιακών αποτελεσμάτων του κάθε μαθητή και της κάθε μαθήτριας μας όσο και με τη διάπλαση ελεύθερων και κριτικά σκεπτόμενων προσωπικοτήτων, με δημοκρατικό ήθος, ικανών να ενταχθούν στην κοινωνία. Το έργο αυτό απαιτεί μόχθο, αφοσίωση και υπομονή. Προϋποθέτει τεράστια αποθέματα ψυχικής δύναμης κι ανεξάντλητης αγάπης στο παιδί. Γι’ αυτό και η συνεργασία καθηγητών/τριών και γονιών/κηδεμόνων αποτελεί αδήριτη ανάγκη.

 Σημαντική θεωρούμε τη συμβολή σας στην τήρηση των εσωτερικών κανονισμών του Σχολείου μας. Οι σχολικοί κανονισμοί που καταγράφονται πιο κάτω στοχεύουν στη διαμόρφωση μίας **οργανωμένης σχολικής κοινότητας**, όπου το κάθε άτομο θα τυγχάνει αποδοχής, σεβασμού και θα έχει τη δυνατότητα να αναπτυχθεί σε μια υγιή, πολύπλευρη προσωπικότητα.

***Κανονική φοίτηση-απουσίες***

Η καθημερινή φοίτηση στο σχολείο είναι μια από τις βασικότερες υποχρεώσεις αλλά και το πιο βασικό δικαίωμα κάθε παιδιού, το οποίο διασφαλίζει τη συμμετοχή στη δωρεάν παιδεία. Σε περίπτωση που μαθητής/τρια απουσιάζει, έστω και για μια περίοδο διδασκαλίας, οφείλει με την επάνοδό του στο σχολείο και **όχι αργότερα από 5 ημέρες**να φέρει στον/ην υπεύθυνο/η καθηγητή/τρια του τμήματος, ανάλογα με την περίπτωση: (α) ιατρικό πιστοποιητικό από τον θεράποντα γιατρό του ή (β) υπογραμμένη βεβαίωση από τους γονείς ή κηδεμόνες του σε ειδικό έντυπο που εκδίδει το σχολείο ή (γ) πιστοποιητικό συμμετοχής σε επίσημες εξωτερικές εξετάσεις ή σε επίσημες αθλητικές διοργανώσεις ή άλλες διοργανώσεις. **Κατά τους μήνες Μάιο και Ιούνιο οι μαθητές/τριες υποχρεούνται να προσκομίσουν το πιστοποιητικό όχι αργότερα από δύο εργάσιμες ημέρες.**

***Έγκαιρη προσέλευση στην τάξη***: Η έγκαιρη προσέλευση των παιδιών στην τάξη είναι απαραίτητη προϋπόθεση για την ομαλή λειτουργία του σχολείου. Οι μαθητές/τριες δεν δικαιούνται **καμία** καθυστέρηση προσέλευσης (εκτός αν έχουν ειδική άδεια από τον/την εφημερεύοντα/ουσα Β.Δ.). Σύμφωνα με τους κανονισμούς η καθυστέρηση αποτελεί πειθαρχικό παράπτωμα. Συγκεκριμένα, το σχολείο εφαρμόζει την ακόλουθη πολιτική: **Μαθητής/τρια που καθυστερεί να προσέλθει στην τάξη σημειώνεται στο απουσιολόγιο και δίπλα από το όνομά του/της αναγράφονται τα λεπτά καθυστέρησης. Οι υπεύθυνοι/ες Β.Δ. αναλαμβάνουν να διερευνήσουν την αιτία των καθυστερήσεων και προβαίνουν στην επιβολή των ανάλογων παιδαγωγικών μέτρων.**

***Έξοδος από το σχολείο:*** Η έξοδος μαθητή/τριας από το σχολείο σε ώρες λειτουργίας του, χωρίς **άδεια εξόδου**, αποτελεί σοβαρό παράπτωμα που τιμωρείται αυστηρά. **Άδειες εξόδου παραχωρούνται μόνο σε επείγουσες περιπτώσεις**κατόπιν συνεννόησης του/της εφημερεύοντα Β.Δ. με τον γονέα/κηδεμόνα του μαθητή / της μαθήτριας, ο οποίος/η οποία οφείλει να δώσει τη **γραπτή συγκατάθεση του/της,**κατά τη στιγμή έκδοσης της άδειας εξόδου. Ο/Η μαθητής/τρια επανερχόμενος/η στο σχολείο, παρουσιάζει στον/στην Υπεύθυνο/η του Τμήματος του/της την άδεια εξόδου, υπογραμμένη από τους γονείς ή τον/την κηδεμόνα ή τον/τη γιατρό.

***Πλήρης φοίτηση και ανταμοιβές:***Πλήρης χαρακτηρίζεται η φοίτηση όσων μαθητών/τριών σημείωσαν **λιγότερες από 24 απουσίες**, του αριθμού αυτού συμπεριλαμβανομένου. Στους/Στις μαθητές/τριες με πλήρη φοίτηση**απονέμονται τιμητικά διπλώματα** στο τέλος της σχολικής χρονιάς και **πριμοδότηση 2 μονάδων** στην αξιολόγηση της συμμετοχής τους στη δράση «Δράση, Δημιουργικότητα και Κοινωνική Προσφορά» (Δ.Δ.Κ.).

***Παραπέμπονται σε Ανεξετάσεις τον Ιούνιο:***

(α) οι μαθητές/τριες που σημειώνουν σε όλη τη σχολική χρονιά αριθμό απουσιών από **120 – 134,** των δύο αριθμών συμπεριλαμβανομένων, όπως και

(β) όσοι/ες σημειώνουν αριθμό απουσιών από **60 – 67 στο β΄ τετράμηνο,**των δύο αριθμών συμπεριλαμβανομένων.

Μαθητές/τριες που σημείωσαν σε κάποιο μάθημα ή σε περισσότερα από ένα μαθήματα απουσίες, συνολικά **περισσότερες του επταπλασίου** των εβδομαδιαίων περιόδων διδασκαλίας του μαθήματος, **παραπέμπονται σε ανεξέταση τον Ιούνιο** στο μάθημα ή στα μαθήματα αυτά.

Οι μαθητές/τριες που **παραπέμπονται λόγω μη πλήρους φοίτησης εξετάζονται μόνο γραπτά,**χωρίς να διατηρούν την προφορική βαθμολογία των τετραμήνων.

***Παραμένουν στάσιμοι*:**

(α) μαθητές/τριες που συγκεντρώνουν σε όλη τη σχολική χρονιά αριθμό απουσιών **μεγαλύτερο των 135, του αριθμού αυτού συμπεριλαμβανομένου,**όπως και

**(β)**όσοι/ες σημειώνουν στο**β΄ τετράμηνο αριθμό απουσιών μεγαλύτερο των 68, του αριθμού αυτού συμπεριλαμβανομένου.**

Οι μαθητές/τριες της **Γ΄ Λυκείου** που δεν απολύονται λόγω μη πλήρους φοίτησης είναι υποχρεωμένοι/ες να **επαναλάβουν τα μαθήματα της τάξης την επόμενη σχολική χρονιά.**

Η συμμετοχή των μαθητών/τριών στις δραστηριότητες του **Προγράμματος ΔΔΚ (καλλιτεχνικές και άλλες εκδηλώσεις, ενδοσχολικό συνέδριο, όμιλοι, εκδρομές, εκκλησιασμοί κτλ.)** είναι **υποχρεωτική**και γι’ αυτό, σε περίπτωση απουσίας τους από αυτές, **οι σχετικές απουσίες καταχωρίζονται και προσμετρούνται στο σύνολο των απουσιών**τους.

***ΣΤΟΛΗ ΚΑΙ ΕΜΦΑΝΙΣΗ***

**Η στολή αποτελεί παράγοντα συνοχής, πειθαρχίας, ομαδικού πνεύματος και καταπολέμησης των διακρίσεων,**για αυτό και τα Δημόσια Σχολεία είναι υποχρεωμένα να εφαρμόζουν τους Κανονισμούς Λειτουργίας και τις εγκυκλίους του Υπουργείου Παιδείας και Πολιτισμού, σε ό,τι αφορά στη στολή και την εμφάνιση των μαθητών/τριών. Είναι καλό, επομένως, να φροντίζετε για την εμφάνιση και τη στολή των παιδιών σας, ώστε η Διεύθυνση του Σχολείου να μην χάνει πολύτιμο χρόνο ασχολούμενη συνεχώς με αυτά τα θέματα. **Σε αντίθετη περίπτωση θα εφαρμόζονται αυστηρά οι κανονισμοί και οι προβλεπόμενες ποινές.**

**Επίσημη στολή**

**Μαθητές:** Γκρίζο παντελόνι, άσπρο πουκάμισο, μπλε γραβάτα, μαύρα παπούτσια δερμάτινα

**Μαθήτριες:** Γκρίζα φούστα ή γκρίζο παντελόνι, άσπρο πουκάμισο, μπλε γραβάτα, μαύρα παπούτσια δερμάτινα

Η επίσημη στολή είναι υποχρεωτική στους επίσημους εορτασμούς 28ης Οκτωβρίου, 25ης Μαρτίου, 1ης Απριλίου, στις παρελάσεις, αντιπροσωπεύσεις, δοξολογίες, καταθέσεις στεφάνων, φωτογραφίσεις, εκπροσωπήσεις του Σχολείου και στην τελετή αποφοίτησης.

**Καθημερινή στολή**

Γκρίζο μαθητικό παντελόνι/φούστα και λευκό πουκάμισο ή φανέλα γκρίζου, μαύρου, μπλε ή άσπρου χρώματος. Το τζιν παντελόνι μπορεί να αποτελέσει εναλλακτική επιλογή στην καθημερινή στολή νοουμένου ότι είναι **σκούρο μπλε, ή μαύρο χωρίς επιγραφές και σκισίματα.** **Με τον όρο «σκισίματα» αναφερόμαστε και στα φθαρμένα παντελόνια.** Όταν είναι κρύο επιτρέπεται το μπουφάν ή σακάκι ή φούτερ, σκούρου μπλε ή μαύρου χρώματος.

Νοείται ότι όπως οι φανέλες έτσι και τα φούτερ ή τα μπουφάν δεν πρέπει να έχουν λωρίδες άλλου χρώματος ή γράμματα ή σχέδια ή επιγραφές. Τα λογότυπα που απεικονίζουν τη μάρκα (φίρμα) του σακακιού επιτρέπονται αν είναι σε διακριτικό μέγεθος (μέχρι 5 εκατοστά).

Οι μαθητές μπορούν να φορούν σκούφο ή σάρπα, όμως έξω από την τάξη με τους ίδιους χρωματισμούς όπως πιο πάνω. Τα παπούτσια μπορούν να είναι σκέτα δερμάτινα μαύρου χρώματος ή αθλητικά μπλε/μαύρου/γκρίζου/άσπρου χρώματος χωρίς εξεζητημένα φανταχτερά χρώματα στις λωρίδες και τα κορδόνια. **Τα σήματα ομάδων απαγορεύονται αυστηρά**.

Το Σχολείο **δεν επικροτεί** τη συνήθεια μιας μικρής μερίδας μαθητών/τριών άλλων σχολείων να εκτυπώνουν **αυθαίρετα**φανέλες ή μπουφάν με σχέδια ή και συνθήματα δικής τους επιλογής και στη συνέχεια να τα πωλούν στους συμμαθητές/ τις συμμαθήτριες τους. Η τακτική αυτή καταπατά κάθε δημοκρατική αρχή και εμπερικλείει τον κίνδυνο αισχροκέρδειας. **Η καθημερινή στολή του Σχολείου μας περιλαμβάνει φανέλα μαύρου, γκρίζου, μπλε ή άσπρου χρώματος, χωρίς οποιοδήποτε σχέδιο ή σύνθημα.**Οποιαδήποτε αλλαγή της στολής πρέπει να γίνει σε συνεργασία της Μαθητικής Κοινότητας με τη Διεύθυνση του Σχολείου, τον Καθηγητικό Σύλλογο και τον Σύνδεσμο Γονέων και Κηδεμόνων, μέσα από δημοκρατικές διαδικασίες.

**Εμφάνιση**: Πρέπει να συνάδει με τη μαθητική ιδιότητα. Απαγορεύονται τα εξεζητημένα κουρέματα, βαψίματα, νύχια, υπογένεια, απεριποίητα μαλλιά κ.α. Απαγορεύονται, επίσης, **τα σκουλαρίκια στα αυτιά για τα αγόρια, όπως και στα φρύδια, στη μύτη ή στο στόμα τόσο στα κορίτσια όσο και στα αγόρια,**γιατί, κυρίως, είναι **ιδιαίτερα επικίνδυνα και εστίες μόλυνσης. Φροντίστε,**αν τα παιδιά σας τοποθέτησαν τέτοια σκουλαρίκια, **να τα αφαιρέσουν**.

Να γνωρίζετε ότι το Σχολείο δεν θα δεχτεί, **από την πρώτη μέρα έναρξης της νέας σχολικής χρονιάς,**παιδιά που παραβαίνουν τους κανονισμούς εμφάνισης και στολής και θα εφαρμόσει τις πρόνοιες των σχετικών κανονισμών.

***ΚΑΤΟΧΗ ΚΑΙ ΧΡΗΣΗ ΚΙΝΗΤΟΥ ΤΗΛΕΦΩΝΟΥ***

Η **παρουσία**, η **ενεργοποίηση** και **η χρήση** κινητού τηλεφώνου κατά τη διάρκεια του μαθήματος ή σε εκδηλώσεις του Σχολείου αποτελούν **πειθαρχικό παράπτωμα**. Η μη συμμόρφωση στον κανονισμό αυτό αποτελεί παράπτωμα και τιμωρείται με αποβολή, γιατί κύριο μέλημα των παιδιών πρέπει να είναι η μάθηση και όχι οτιδήποτε άλλο. Επιπρόσθετα, σας πληροφορούμε ότι το Σχολείο δεν φέρει καμία ευθύνη για απώλεια ηλεκτρονικών ή άλλων συσκευών που μεταφέρουν οι μαθητές/τριες.

***ΚΑΠΝΙΣΜΑ***

Το κάπνισμα στον χώρο του Σχολείου αποτελεί **πειθαρχικό και ποινικό παράπτωμα**. Ζητούμενο είναι να προφυλάξουμε τους μαθητές/ τις μαθήτριες από μια κακή συνήθεια που αποδεδειγμένα προκαλεί σοβαρά προβλήματα στην υγεία τους.

Αγαπητοί γονείς και κηδεμόνες,

Θα πρέπει, από την άλλη, να γνωρίζετε ότι όλοι και όλες οι εκπαιδευτικοί είναι πρόθυμοι/ες να ακούσουν και να βοηθήσουν το παιδί σας. Αν συναισθανθεί την ανάγκη να μιλήσει σε κάποιον/α, δώστε του τη συμβουλή να αποταθεί στον/στην υπεύθυνο/η του τμήματος του, στον/στη Βοηθό Διευθυντή/τρία του τμήματος, στον Σύμβουλο του Σχολείου ή και στον ίδιο το Διευθυντή. Αν πάλι εμπιστεύεται περισσότερο κάποιον/α άλλο/η από τους/τις εκπαιδευτικούς του να μη διστάσει να του/της μιλήσει. Ευελπιστούμε ότι θα έχουμε την πλήρη συμπαράστασή σας, για να επιτύχουμε η νέα σχολική χρονιά να είναι όσον το δυνατόν πιο πλούσια και γόνιμη για τα παιδιά μας.

Με θερμούς χαιρετισμούς

Σάββας Παρασκευάς

Διευθυντής